
Az EESZT felhasználói értékelése

Az információs társadalom fejlődése, az elektronikus közigazgatás modernizációja, a digitális
fejlődés és az egyre növekvő felhasználói igények megkövetelik az elektronikus szolgáltatások
folyamatos fejlesztését. Dolgozatomban egy konkrét szolgáltatással, az Elektronikus
Egészségügyi Szolgáltatási Térrel (EESZT) kapcsolatos felhasználói elégedettséget vizsgálom.
Felmérésem fókuszában a felhasználók elégedettségének felmérését helyeztem, azt vizsgálva,
hogy az állampolgárok megfelelőnek találják-e az EESZT szolgáltatásait, illetve milyen
fejlesztésekkel lehetne elégedettségüket tovább növelni. A fejlesztendő területek
feltérképezéséhez fontos megismerni a felhasználók véleményét, ugyanis, ha nem elégedettek a
szolgáltatásokkal, az fontos jelzésértékkel bír a hazai elektronikus közigazgatás jövőbeni
kihívásai és fejlesztésre szoruló területei irányába.
Kvantitatív kutatásmódszertant alkalmazva, saját kérdőíves felmérésem keretében vizsgáltam
a felhasználói elégedettséget és vezettem le eredményeimet. A felmérést a Microsoft Forms
alkalmazásban állítottam össze, az adatok feldolgozása és az elemzések Microsoft Excel és IBM
SPSS szoftverekkel történt. A felmérésben nyitott kérdéseket, sorba rendezést kérő kérdéseket és
skálás értékelést is használtam. Kutatási kérdéseim arra vonatkoztak, hogy elégedettek-e a
felhasználók az EESZT-vel, milyen gyakran használják a felhasználók az EESZT funkcióit,
illetve milyen fejlesztéseket látnának szívesen a felhasználók.
283 fő válaszai alapján megállapítottam, hogy az EESZT felületével a felhasználók nagyobb
része (57%, 162 fő) inkább elégedett volt, azonban jelentős számú válaszadó (31%, 87 fő)
semleges maradt a szolgáltatás értékelésével kapcsolatban. A kevésbé elégedett válaszadók a
szolgáltatás felületének megjelenését, kezelhetőségét, tájékoztatást, információbiztonságot,
továbbá az elérhető szolgáltatások mennyiségét kifogásolták főként. A funkciók használatát
tekintve megállapítható, hogy a válaszadók nagyobb része a szolgáltatás egyes funkcióit nem
ismeri vagy ritkán használja. Az Egészségügyi dokumentumok, az eRecept és az
Eseménykatalógus funkciók tekintetében azonban megfigyelhető, hogy a rendszeresebben
használók száma magasabb a többi funkció használatához képest. Az EESZT fejlesztésére
vonatkozóan a válaszadók a szolgáltatás funkcióját, felületét, értesítési rendszert, kommunikációt,
hozzáférést, valamint dokumentumokat illetően fogalmaztak meg javaslatokat.
 



